Drøftelse af kvalitetsstandarder på vej og parkområdet 
Sagsfremstilling 
9.      Drøftelse af kvalitetsstandarder på vej og parkområdet  
                                                                                                                        Åbent 
Sagsnr.: 326-2015-20673       J.nr.: 88.00.00            Margrethe Dam.: 326-2015-163912 
  
SAGSFREMSTILLING 
  
Kvalitetsstandarder 
Med henblik på at skabe en bedre forventningsafstemning i forhold til serviceniveauet på vej- og parkområdet er der 
udarbejdet et udkast til kvalitetsstandarder for området. Kvalitetsstandarderne skal give et overblik over de opgaver, 
der skal udføres på området - og med hvilken hyppighed og kvalitet.  
  
I Bilag 1 vises et første udkast til kvalitetsstandarder. Udkastet til kvalitetsstandarderne har været drøftet på Teknik- 
og Miljøudvalgets temamøde den 27. maj 2015. 
  
Kvalitetsstandarderne skal være med til at skabe grundlag for udvalgets og kommunalbestyrelsens behandling af det 
kommende udbudsmateriale i forbindelse med konkurrenceudsættelsen af vej- og parkområdet - jævnfør den 
vedtagne tidsplan for konkurrenceudsættelsen.  
  
Kvalitetsstandarderne og udvalgets drøftelser sammenholdt med de eksisterende budgetrammer på området vil 
derfor blive konkretiseret i det efterfølgende oplæg til udbudsmateriale. Oplægget til udbudsmateriale vil blive 
fremlagt i eftersommeren 2015. 
  
Opgaverne på vej- og parkområdet 
Opgaverne på vej- og parkområdet betragtes i tre niveauer - basisopgaver, bestillingsarbejde og specialopgaver 
(det vil sige opgaver, der ikke kan beskrives på forhånd).  
  
I kvalitetsstandarderne inddeles opgaverne i følgende 15 hovedelementer: 
· Renhold 
· Græs 
· Stauder og sommerblomster 
· Buske, krat og hegn 
· Træer og skov 
· Hække 
· Faste belægninger 
· Løse belægninger 
· Inventar 
· Søer, moser og gadekær 
· Sten- og jorddiger 
· Diverse (opkridtning af boldbaner, klargøring af tennisanlæg og invasive arter) 
· Vedligehold af vejrabatter 
· Vejafvandingsanlæg, og 
· Skiltning og afmærkning. 
 
For hvert element giver kvalitetsstandarderne en kort beskrivelse og en angivelse af tilstandskrav, udførelseskrav og 
udførelsesperiode. Beskrivelsen er på alle relevante steder opdelt i underelementer, der hver især både indeholder 
beskrivelse og angivelse af tilstandskrav, udførelseskrav og udførelsesperiode. 
  
Udover tilstandskrav, udførelseskrav og udførelsesperiode indeholder nogle af kvalitetsstandarderne også angivelse 
af bestillingsarbejde. Bestillingsarbejde er arbejder og ydelser, der eventuelt vil kunne tildeles udover det, der 
fremgår af tilstandskrav, udførelseskrav og udførelsesperiode.  
  
De 15 kvalitetsstandarder er fordelt på cirka 450 plejeplaner, der karakteriserer et geografisk område i kommunen. 
En plejeplan kan således indeholde elementer fra flere kvalitetsstandarder. Beskrivelserne i de kvalitetsstandarder, 
der er omfattet af den pågældende plejeplan, beskriver dermed kravet til vedligeholdelsen af den pågældende 
lokalitet. 
  
Serviceniveau 
Det serviceniveau, der som udgangspunkt er indarbejdet i kvalitetsstandarderne, tager udgangspunkt i den 
nuværende opgaveløsning og de nuværende budgetter. Det vil sige, at administrationen har tilstræbt at beskrive, 
hvordan opgaven løses i dag. Idet der gennem en årrække har været brug for at indarbejde besparelser på området, 
vil den faktiske opgaveløsning ikke overalt svare til eventuelle tidligere fastlagte servicemålsætninger, regulativer 
eller lignende.  
  
Ved eventuelt ændrede prioriteringer, skal der foretages en vurdering i forhold til blandt andet den nuværende 
budgetramme. 
  
BEHANDLING 
Teknik- og Miljøudvalget. 
  
INDSTILLING 
Chefen for Vej, Ejendom og Affald indstiller,  
· at udkastet til kvalitetsstandarder drøftes med henblik på at give administrationen pejlemærker til det fremadrettede 
arbejde med servicemålsætning og udbudsmateriale i forbindelse med konkurrenceudsættelsen af vej- og 
parkområdet. 
  
ØKONOMISKE KONSEKVENSER 
Der kan ikke på nuværende tidspunkt peges på økonomiske konsekvenser. Kvalitetsstandarderne er ikke så 
færdige, at der kan laves en præcis beregning, der vil kunne eftervise, om der er overensstemmelse mellem 
kvalitetsstandarderne og den økonomiske ramme. 
  
Bilag 
  
  
  
  
  
Teknik- og Miljøudvalgets møde den 1. juni 2015: 
Udvalget drøftede oplægget til kvalitetsstandarder blandt andet på baggrund af temadrøftelsen den 27. maj 
2015, idet udvalgets tilkendegivelser indarbejdes i det kommende materiale vedrørende 
konkurrenceudsættelsen. 
Kalundborg Kommune - Kvalitetsstandarder - Udkast af 29-04-
2015.pdf 
326-2015-169576 
